Izvor: N1

Pokradeni novogodišnji paketići iz Nemačke, koje su deca slala svojim vršnjacima iz Sombora. Policija uhapsila sveštenika jedne verske zajednice.

Da li možete da zamislite da je neko ukrao humanitarne nvogodišnje paketiće za decu? Upravo to dogodilo se u Somboru. U međuvremenu, iz MUP-a je saopšteno da je uhapšen 51-ogodišnji propovednik jedne crkve, zbog sumnje da je izvršio krivično delo pronevera. On se tereti da je iz crkve, u kojoj su bili paketići, jedan deo prodao, drugi podelio, dok je ostatak zadržao u svojoj kući i crkvi.

Pismo koje su Štefen i Indira poslali svojim vršnjacima iz Srbije, nikad nije stiglo na željenu adresu. Umesto toga, zajedno sa više od stotinu sličnih, završilo je na divljoj deponiji u blizini Sombora, a sadržaj brižljivo spakovanih paketića je nestao. Gomilu, koja je jutros očišćena, pronašao je Igor Boca, koji je odmah pozvao policiju.

“Pogledao sam i video da su sve kutije prazne, a pisamca ovog karaktera su bila u svakoj kutiji. Neko dete u Nemačkoj želi nekom detetu u Srbiji sve najlepše. Kako možemo to da gutamo, da okrećemo leđa takvim stvarima”, pita se Boca.

Paketiće je obezbedila humanitarna organizacija “Operation Christmas Child” (OCC), koja je već širom sveta podelila preko 250 miliona sličnih poklona. Njen predstavnik za Srbiju, Goran Zarubica, kaže da je pakete iz magacina preuzeo neko ko se nalazio na spisku.

“Preuzimanje paketića je proteklo regularno, kao što paketiće preuzimaju svi koji dolaze i javljaju se OCC-u. Napisana je otpremnica, dobili su otpremnicu, dobili su paketiće, međutim, na kraju, izgleda da su ti ljudi zloupotrebili paketiće tako što su ih prodavali”, objašnjava Zarubica.

Kojoj verskoj orgnizaciji pripadaju ljudi koji su paketiće prodavali, nije sopšteno, a policija je privela jednu osobu. Oni koji se posredovanjem sličnih paketa bave godinama, poput Josipa Tikvickog iz Hrišćanse adventističke crkve, kaže da su takve pojave sve, samo ne novost.

“Ja znam da su mnogi ljudi siromašni, mi delimo odeću, pa sam ponekad primetio da se ta odeća od tih istih ljudi prodaje na pijaci. Možda ne bih zamerio tim ljudima, ako su stvarno siromašni, da dođu do novca, ali mislim da je to jedna vrsta zloupotrebe”, ističe Tikvicki.

Na takve zloupotrebe, kažu, vrlo je teško uticati. Jedini siguran način je da predstavnici humanitarnih organizacija prisustvuju svakoj podeli paketića, za šta najveći deo njih nema dovoljno kapaciteta.